钦定古今图书集成/明伦汇编/氏族典/第305卷 > 《廖用贤尚友录》 > 常延信
## 钦定古今图书集成/明伦汇编/氏族典/第305卷 > 《廖用贤尚友录》 > 常延信

按《宋史常延信传》：“延信，并州平晋人。祖思，仕周，历昭
义、归德、平卢三镇节度使，延信补牙职，领和州刺史。
思卒，入为大宅使。建隆初，改领平州。坐与妻族相讼，
左授右监门卫副率，领护滑州黄河堤。开宝中，为京
新城外汴河南巡检，出为潼关监军，又监通许镇兵，
改梓、遂十二州都巡检使。太平兴国初，秩满，留再任”，
又为唐、邓都巡检使，代还，继改右清道右司御二副
率。雍熙三年，命督镇州以北至军前刍粮。是冬，为全、
邵六州都巡检使。淳化中，历襄、邓、宋、曹等州都巡检
使，改左监门卫将军，左领军、左屯卫二将军，充西京
水南都巡检使。咸平中，历太康、巩县二监军。景德二
年，卒。